35. schôdza NR SR - 11.deň - B. popoludní
Dátum: 2025-06-12
Poslanec: Kolíková, Mária (SaS)
Druh vystúpenia: Vystúpenie v rozprave

67. Vážený pán predsedajúci, vážené pani poslankyne, vážené dámy poslankyne, vážení pani poslanci, vážený pán verejný ochranca práv, myslím si, že táto mimoriadna správa je veľmi dôležitá, že sa dostala sem na stôl a chcem poďakovať pánovi verejnému ochrancovi práv, že sem s takouto správou prišiel. Osobitne chcem pripomenúť, že brutálna udalosť, ktorá nenechala kľudne spávať verejného ochrancu práv, tak nenechala kľudne spávať ani opozíciu a ešte minulý rok podala návrh na vyslovenie nedôvery ministrovi vnútra. Tak aspoň vďaka verejnému ochrancovi práv sa môžme aj o tejto udalosti a fatálnom zlyhaní polície v tomto prípade tu rozprávať. A za to naozaj vďaka, pretože, bohužiaľ, nástroje parlamentnej demokracie tu kľúčovo nefungujú a návrh zo strany opozície z minulého roka ani takmer v polovičke júna nasledujúceho roka nebol prerokovaný v parlamente. A toto je fatálne zlyhanie parlamentnej demokracie. A to popri tom musím spomenúť, že je to návrh na vyslovenie nedôvery voči celej vláde zo začiatku januára, ďalšie návrhy na vyslovenie nedôvery voči ministerke kultúry, ministrovi životného prostredia a tieto návrhy tu neboli prerokované. Tak potom naozaj vďaka, že aspoň táto správa mimoriadna od verejného ochrancu práv si tu našla priestor a čas na prerokovanie a istým spôsobom aj vďaka, že pán podpredseda parlamentu Tibor Gašpar tu k tomu vystúpil. Pretože z jeho vystúpenia je zjavné, že táto vládna koalícia nepochopila, čo sa vlastne stalo. Ako skutočne citovať tu ustanovenia zákona o Policajnom zbore, ktoré súvisia s donucovacími prostriedkami, to absolútne nie je namieste. My sa tu teraz nerozprávame o tom, že ideme zásadne zmeniť nastavenie donucovacích prostriedkov, môžme aj o tom, samozrejme. My sa tu bavíme o konkrétnych zlyhaniach polície a že tak ako verejný ochranca práv, ja sa k tomu rovnako prihováram, tento prípad a ostatné prípady, na ktoré poukazuje verejný ochranca práv, tak svedčia o tom, že tu je problémom systémové zlyhanie, nastavenie Policajného zboru a aj nastavenie toho, čomu sa vládna koalícia venuje. A, bohužiaľ, treba to tu opakovať, že tejto vládnej koalície v prvom rade ide o to, aby si zabezpečila svoje vlastné záujmy. Je mi ľúto, ale musím to povedať. Sa tu smejete, pán poslanec. Sa tu smejete, ale na to viete nájsť priestor a čas aj prostriedky štátu, aby ste mali okamžite tú hanbenú novelu trestných kódexov a otvorili ste brány väzníc, ale potom už nemáte peniaze, aby ste dali peniaze na tých, čo dohliadajú nad odsúdenými a potom sa nestaráte o to, aby sa policajti mohli, naozaj boli pripravení zvládať všetky ťažké situácie v Policajnom zbore a vedeli ste sa k tomu priamo postaviť. Pretože ja si veľmi dobre pamätám brannobezpečnostný výbor, na ktorom sme sa venovali tomuto zlyhaniu, že až na tlak aj opozície a tej diskusie, ktorá tam bola na brannobezpečnostnom výbore, a na moju otázku, a na moju otázku, čo sa deje s tým druhým policajtom, ktorý tam pri tom bol a nezasiahol a nezamedzil tomu útoku, až potom sa začali diať veci, že aj tento policajt bol postavený mimo služby. Ale dovtedy sme sa tvárili ako keby to bolo iba zlyhanie jedného policajta a toho druhého, ktorý tam bol a mohol tomu zabrániť, tomuto fatálnemu zlyhaniu, tak k nemu ako keby proste aj minister vnútra, aj prezident Policajného zboru bol absolútne ľahostajný, absolútne ľahostajný. Takže v niečom je problém, v niečom je problém, že vlastne aj po tom, čo sme sa už zaoberali tým, čo sa dialo tými udalosťami, tak koľko muselo prebehnúť vlastne ďalších preverení a úkonov a diskusií, aby sme sa vedeli postaviť aj k zlyhaniu toho druhého príslušníka polície. Že jedna vec je, že niekto fatálne zneužije tú právomoc policajta, ktorú má, a druhý je pri tom a nezamedzí tomu zlyhaniu. To je naozaj problém. Že na jednej strane tu viete vyťahovať tragické úmrtia vo väzniciach, ktoré sa, bohužiaľ, dejú naďalej. Ja som tu už povedala štatistiku aj počas predchádzajúcej správy, že desiatky ľudí, viac ako desiatka ľudí tu zomrela aj minulý rok. Áno, zomiera, aj samovraždy sa stali, aj úspešné sa stali, ale nie je preukázané, že by tam niekto, že by tam zlyhal niekto v Zbore väzenskej a justičnej stráže. Tam sa zaoberáte tragickým úmrtím generála Lučanského, a veď ja som za, aby sme sa zaoberali samozrejme tým, či niekto pochybil, ale tam sa nepreukázalo žiadne pochybenie. Tu sa preukázalo jasné pochybenie a neviete k tomu zaujať jasný postoj. A pozerať sa na to, či sme nemali v polícii niečo urobiť inak, aby sa to nestalo. A tu je zoznam ďalších prípadov, ktoré nesú takéto znaky systémového zlyhania, s čím prišiel verejný ochranca práv. A preto sem prišiel, aby sme na to mali citlivosť, že tu treba systémovo nastaviť inak Policajný zbor. Ale nemôžme ho nastaviť tak, že ho rozkladáme zvnútra. Že vlastne policajt necíti zvnútra, že jeho práca je tu naozaj cenená. Tá frustrácia, ktorú ste nastavili v tom Policajnom zbore, to je naozaj problém, pretože aj tá hanebná novela trestných kódexov, čo spôsobila, je, že jednoducho Policajný zbor nebol pripravený na to, že sa bude diať toľko krádeží, ktoré nebude vedieť postihovať. To muselo frustrovať tých príslušníkov Policajného zboru. Že potom sme mohli očakávať, že niekde sa proste stane nejaká tragická udalosť, že proste keď hromadíme to napätie, tú frustráciu a neriešime to, tak sa, bohužiaľ, môže udiať aj nejaká tragická udalosť. A to, čo by som očakávala naozaj od ministra vnútra a prezidenta Policajného zboru, je, že by sme videli skutočne jednak jasné priznanie, fatálne zlyhanie hneď na začiatku pri týchto tragických zneužitiach právomocí predstaviteľov Policajného zboru a že by sme naozaj uverili a videli, že sa tu dejú zásadné zmeny, aby sa takéto prípady neopakovali. Ja práve preto tu spomínam aj tých ľudí, ktorí dohliadajú nad odsúdenými, že proste vy nemôžete na jednej strane urobiť opatrenie, ktorým ten systém zásadne meníte, a neurobíte iné opatrenie, aby ste vedeli vlastne urobiť ten systém funkčným. A to sa jednoducho deje. Že vy nemôžete tu nechať behať ľudí, ktorí sú odsúdení, a nemať tu nikoho, kto nad nimi dohliada. To sa tiež proste bude ukazovať ďalšími fatálnymi zlyhaniami. Ale môžme sa baviť aj o tom, že aj preto, že proste niektoré rozhodnutia robí táto vládna koalícia v takom rýchlom behu, že tu nie je absolútne žiadna šanca, aby sme o tom mali diskusiu a pripravili dobre tie kroky a opatrenia, tak potom sa nám môžu, bohužiaľ, len hromadiť takéto tragické udalosti. Takže ja ešte raz ďakujem verejnému ochrancovi práv a vnímam to ako dôležitý apel pre vládnu koalíciu, aby prichádzala s riešeniami, ktoré budú znamenať pre nás všetkých bezpečnosť. Ja ich zatiaľ také nevidím. Ďakujem.